Man kan samle papkrus, sælge øl eller burgere, og man kan stå vagt ved de mange kilometer hegn, der indhegner festivalpladsen. Men man kan også stå op klokken 7 på festivalens sidste dag og give sig i kast med at gøre toiletterne rene lige ved siden af den store scene i Skalskoven. - Jeg synes faktisk ikke, det er så galt, når først man er kommet i gang. Det er da lidt en klam tjans, men det kan man godt overleve, fortæller Asger, mens han giver toiletterne en ordentlig tur med toiletbørsten. Asger har selv været på flere festivaller, og han synes, Nibe-gæsterne er gode til at holde rent. - Jeg synes faktisk, at det ser utroligt godt ud. Jeg var selv på Roskilde Festival sidste år, og der så toiletterne i hvert fald ikke sådan her ud, fortæller Asger. På trods af at det efter omstændighederne er nogenlunde rent, så har der også været ulækre oplevelser i toiletvognene - men det tager Asger ikke så tungt. - Vi er rendt ind i et brækgulv i dag. Men ikke mere end det. Så det er til at overkomme, fortæller Asger.

Opsummering:
Det er ikke det lækreste job på Nibe Festival, men nogen skal jo gøre rent efter de mange tusinde festivalgæster.